Bel nou die polisie sommer met jou Uber-app | Netwerk24
Deur Petrus Malherbe 10 Desember 2018 14:30
Die gewilde taxidiens het in Oktober aangedui hy beplan om 'n doelgerigte nooddienslyn in sy app beskikbaar te stel waarmee gebruikers met die druk van 'n knoppie met private nooddienste in verbinding kan tree. Die diens is nou in Suid-Afrika in werking gestel, het Uber Maandag in 'n verklaring bevestig.
Die sogenaamde "noodknoppie" is in die jongste weergawe van die Uber-app ingebou. Gebruikers wat in nood verkeer, kan dit gebruik om 'n onafhanklike verskaffer van nooddienste te kontak wat dan sal help om die nodige owerhede te ontbied. Volgens Uber word dié diens dag en nag beman, sewe dae per week.
Die ingeboude nooddiens dien egter nie as 'n plaasvervanger vir nasionale nooddienste soos die polisie en ambulansdienste nie, waarsku Uber.
Uber het ook Vrydag 'n stewige verhoging in sy tariewe aangekondig. Die diens se prys styg met 50c per kilometer, wat beteken mense in Johannesburg wat gebruik maak van UberX, sal nou R8 per kilometer betaal en in Kaapstad, Durban en Port Elizabeth sal dit R7,50 per kilometer kos.